দাহহাক ইবনে কায়েস আল-শায়বানি

**দাহহাক ইবনে কায়েস আল-শায়বানি** ( ) ছিলেন একজন খারিজি নেতা, যিনি ৭৪৫ খ্রিস্টাব্দ থেকে ৭৪৬ খ্রিস্টাব্দে একটি যুদ্ধে তার মৃত্যুর আগ পর্যন্ত ইরাকে উমাইয়া খলিফা দ্বিতীয় মারওয়ানের বিরুদ্ধে একটি ব্যাপক ও ব্যর্থ খারিজি বিদ্রোহের নেতা ছিলেন। 

## খিলাফতের সংকট ও খারিজি বিদ্রোহ
৭৪৪ খ্রিস্টাব্দের বসন্তে দ্বিতীয় আল-ওয়ালিদকে ক্ষমতাচ্যুত করা উমাইয়া খেলাফতে একটি অস্থির সময়ের সূচনা করে। তার উত্তরসূরি তৃতীয় ইয়াজিদ কয়েক মাসের মধ্যেই মারা যান। এছাড়া আর্মেনিয়া ও আজারবাইজানের উচ্চাভিলাষী গভর্নর মারওয়ান বিন মুহাম্মদ খলিফা ইয়াজিদের মনোনীত উত্তরসূরি ইব্রাহিম ইবনে আল-ওয়ালিদের বিরুদ্ধে বিদ্রোহ করেন। ফলে খলিফা মারওয়ান দামেস্ক ও সিরিয়ার উপর তাঁর নিয়ন্ত্রণ প্রতিষ্ঠা করতে সক্ষম হলেও অন্যান্য অঞ্চলে তার কর্তৃত্ব অনেক ক্ষেত্রে কেবল তাত্ত্বিক বা প্রায় অস্তিত্বহীন ছিল।

এদিকে ইরাকে তৃতীয় ইয়াজিদের নিযুক্ত গভর্নর আব্দুল্লাহ ইবন উমর ইবন আবদুল আজিজ ও মারওয়ানের নিযুক্ত প্রতিনিধি নাদর ইবন সাঈদ আল-হারাশির মধ্যে সংঘর্ষ শুরু হয়। এই দ্বন্দ্ব পরিস্থিতিকে আরও জটিল করে তোলে এবং এ সুযোগে খারিজি নামে পরিচিত একটি মুসলিম সম্প্রদায় বিদ্রোহের সুযোগ পেয়ে যায়। খারিজিরা মূলত ইরাকে উদ্ভূত একটি ধর্মীয় ও রাজনৈতিক মতাদর্শভিত্তিক গোষ্ঠী ছিল, যারা সমকালীন ইসলামি নেতৃত্বের বিষয়ে কঠোর নীতি অনুসরণ করত। প্রথমদিকে এই বিদ্রোহের নেতৃত্ব দেন সাঈদ ইবন বাহদাল। কিন্তু দুর্ভাগ্যবশত খুব অল্প সময়ের মধ্যেই তিনি প্লেগ রোগে আক্রান্ত হয়ে মারা যান। তার মৃত্যুর পর বিদ্রোহের নেতৃত্ব গ্রহণ করেন দাহহাক। দাহহাক অতি দ্রুত একটি বড় আকারের বাহিনী সংগঠিত করতে সক্ষম হন। তিনি দক্ষতার সঙ্গে তার সমর্থকদের একত্রিত করেন এবং শীঘ্রই একটি শক্তিশালী সামরিক শক্তি গড়ে তোলেন। 

৭৪৫ সালের এপ্রিল বা মে মাসের দিকে দাহহাকের বাহিনী সেই দুই প্রতিদ্বন্দ্বী গভর্নরের সম্মিলিত বাহিনীকে পরাজিত করতে সক্ষম হয়। উল্লেখযোগ্য বিষয় হলো, আবদুল্লাহ ইবন উমর এবং আল-হারাশি নিজেদের মধ্যে দ্বন্দ্ব থাকা সত্ত্বেও দাহহাকের বিরুদ্ধে একত্র হন। কিন্তু যুদ্ধের ময়দানে তারা দাহহাকের বাহিনীর কাছে পরাজিত হন। এই পরাজয়ের পর আল-হারাশি মারওয়ানের কাছে ফিরে যান। অন্যদিকে আবদুল্লাহ ইবন উমর ওয়াসিত দুর্গে আশ্রয় নেন। সেখানে তিনি কিছুদিন অবরুদ্ধ অবস্থায় থাকেন। তবে সেই বছরের আগস্ট মাসে তিনি আত্মসমর্পণ করেন। এটি ছিল অত্যন্ত অস্বাভাবিক একটি ঘটনা; কারণ তিনি ছিলেন বনু উমাইয়ার একজন সদস্য এবং একই সঙ্গে কুরাইশ গোত্রের অন্তর্ভুক্ত। তবুও তিনি দাহহাকের প্রতি আনুগত্য প্রকাশ করেন, যদিও দাহহাক এই দুই বংশের কোনোটিরই সদস্য ছিলেন না। এদিকে দাহহাকের অনুসারীরা তাকে খলিফা হিসেবে ঘোষণা করে। এরপর কুফা শহর দাহহাকের বাহিনীর দখলে চলে যায় এবং সেটিই তার প্রধান কেন্দ্র হয়ে ওঠে। এরপর আবদুল্লাহ ইবন উমরকে ওয়াসিত, পূর্ব ইরাক ও পশ্চিম পারস্যের গভর্নর হিসেবে নিযুক্ত করা হয়।

দাহহাক তার অনুসারীদের পুরস্কৃত করার ক্ষেত্রে অত্যন্ত উদার ছিলেন। একই সঙ্গে খারিজি মতবাদের আকর্ষণও অনেক মানুষকে তার দিকে টেনে আনে। ফলে খুব দ্রুত তার বাহিনীর সংখ্যা বাড়তে থাকে। বলা হয় যে, এক সময় তার সেনাবাহিনীর সংখ্যা প্রায় ১,২০,০০০ জনে পৌঁছে যায়। তার শিবিরে অনেক গুরুত্বপূর্ণ ব্যক্তিও আশ্রয় নেন। তাদের মধ্যে অন্যতম ছিলেন সুলেমান, যিনি খলিফা হিশাম ইবন আব্দুল মালিকের পুত্র ছিলেন। তিনি মারওয়ানের বিরোধী হিসেবে পরিচিত ছিলেন।

## বিদ্রোহের সমাপ্তি
মারওয়ান যখন হিমসে সুলাইমানের ভাই সাঈদ এবং তার সমর্থকদের অবরোধ করতে ব্যস্ত ছিলেন, তখন দাহহাক উত্তর মেসোপটেমিয়ায় অগ্রসর হন। মসুল দখল করার পর মারওয়ান তার পুত্র আবদুল্লাহকে খারিজিদের অগ্রযাত্রার মোকাবিলা করতে নির্দেশ দেন। আবদুল্লাহ তখন হাররানে অবস্থান করছিলেন। কিন্তু আবদুল্লাহ যুদ্ধে পরাজিত হয়ে নিসিবিসের দিকে পিছু হটেন এবং সেখানে তিনি অবরুদ্ধ হয়ে পড়েন। হিমস পতনের পর মারওয়ান তার সেনাবাহিনী নিয়ে দ্রুত পূর্বদিকে অগ্রসর হন। ৭৪৬ সালের আগস্ট/সেপ্টেম্বরে কাফারতুতার আল-গাজ্জে দুই বাহিনীর মধ্যে যুদ্ধ হয় এবং দাহহাকের বাহিনী চূড়ান্তভাবে পরাজিত হয়; যুদ্ধের শুরুতেই দাহহাক নিজেও নিহত হন। তার উত্তরসূরি খায়বারি পুনরায় আক্রমণের চেষ্টা করলে তিনিও নিহত হন।

এরপর আবু দুলাফের নেতৃত্বে খারিজি বিদ্রোহ আরো প্রায় এক বছর চলে। ৭৪৭ সালের শেষে মেসোপটেমিয়া, ইরাক ও পারস্যে দ্বিতীয় মারওয়ানের নিয়ন্ত্রণ সুসংহত হয়।

## তথ্যসূত্র


## গ্রন্থপঞ্জি

* 
* 

বিষয়শ্রেণী:উমাইয়া খিলাফতের বিরুদ্ধে বিদ্রোহ
বিষয়শ্রেণী:৭৪৬-এ মৃত্যু